Hokeji ndihmon një ekip të pazakontë të rinjsh
Kjo lojë në akull u mëson të rinjve me aftësi të kufizuara ekulibrin, koordinimin dhe këmbënguljen
Hokeji në akull kërkon ekuilibër, koordinim, fuqi dhe këmbëngulje. Për fëmijët me aftësi të kufizuara, loja bëhet edhe më e vështirë. Por disa organizata thonë se nuk ka pse të jetë kështu. Ato thonë se hokeji mund t’u mësojë fëmijëve aftësi të rëndësishme për jetën. 16 vjeçari Daniel Sartucci vjen çdo të shtunë në mëngjes në pistën e akullit Cabin John pranë Uashingtonit. Ai nuk e ka problem të zgjohet që pa gdhirë. Para gjashtë vjetësh, kur Danieli u përpoq të hynte në një skuadër sportive ishte ndryshe. Ai ka autizëm dhe nuk u pranua nga asnjë ekip, përveç njërit: Gatopardët e Hokejit Special. Janis Sartucci është mamaja e Danielit. Ekipi ku është Danieli është një program hokeji për njerëz me aftësi të kufizuara që nga autizmi e deri tek sindroma Daun. Programi i përbërë nga vullnetarë filloi para gjashtë vjetësh dhe tani ka më shumë se 70 anëtarë, nga pesë deri në 22 vjeç. David Lucia, një kolonel i forcës ajrore në pension, është kryetrajneri. Lucia thotë se hokeji në akull është veçanërisht i përshtatshëm për fëmijë aftësi të kufizuara. Prandaj ekipi i Gatopardëve nuk është thjesht për hokej. Mamaja e Danielit thotë se lojtarët e ekipit të Lucias po mësojnë aftësi jete si përgjegjësi dhe të punojnë bashkë. Kujdestarët, që në përgjithësi janë nxënës të shkollës së mesme janë pjesë kritike e programit. Ata i ndihmojnë veç e veç lojtarët. Alex Gandolfo ka ndihmuar vullnetarisht për 6 vjet. Gatopardët janë pjesë e Shoqatës Amerikane të Hokejit Special që ka 80 ekipe në gjithë Shtetet e Bashkuara. Ky grup organizon kampionate vjetore, megjithëse Lucia thotë se theksi kryesor nuk është konkurrenca. Dhe, shton Lucia, të gjithë kënaqen.